CELEX: 32015R1367
Language: hu
Date: 2015-06-04 00:00:00
Title: A Bizottság (EU) 2015/1367 felhatalmazáson alapuló rendelete (2015. június 4.) a 807/2014/EU felhatalmazáson alapuló rendeletnek a 2007–2013-as vidékfejlesztési programokra vonatkozó átmeneti rendelkezések tekintetében történő módosításáról

8.8.2015   
            
            
               HU
            
            
               Az Európai Unió Hivatalos Lapja
            
            
               L 211/7
            
         A BIZOTTSÁG (EU) 2015/1367 FELHATALMAZÁSON ALAPULÓ RENDELETE
   (2015. június 4.)
   a 807/2014/EU felhatalmazáson alapuló rendeletnek a 2007–2013-as vidékfejlesztési programokra vonatkozó átmeneti rendelkezések tekintetében történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról és az 1698/2005/EK tanácsi rendelet hatályon kívül helyezéséről szóló, 2013. december 17-i 1305/2013/EU európai parlamenti és tanácsi rendeletre (1) és különösen annak 89. cikkére,
   mivel:
   
               (1)
            
            
               A 807/2014/EU felhatalmazáson alapuló bizottsági rendelet (2) az 1974/2006/EK bizottsági rendeletet (3) hatályon kívül helyezte. A 807/2014/EU felhatalmazáson alapuló rendelet 19. cikke azonban kimondja, hogy az 1974/2006/EK rendelet továbbra is alkalmazandó a Bizottság által az 1698/2005/EK tanácsi rendelet (4) értelmében 2014. január 1. előtt jóváhagyott programok keretében végrehajtott műveletekre.
            
         
               (2)
            
            
               Az 1974/2006/EK rendelet 9. cikke meghatároz egy plafont az EMVA-hozzájárulások áthelyezése tekintetében a tagállamok vidékfejlesztési programjainak prioritási tengelyei között, valamint határidőt ír elő az ilyen változtatások Bizottságnak történő bejelentésére és a Bizottság általi értékelésére.
            
         
               (3)
            
            
               A 2007–2013-as időszak vidékfejlesztési programjai esetében a tagállamok folyamatos gazdasági nehézségei súlyosan érintették egyes prioritási tengelyek teljesítését.
            
         
               (4)
            
            
               Az új programozási időszak jogalapjának késedelmes elfogadása miatt a 2014–2020-as vidékfejlesztési programok elfogadásának időpontja is jelentősen kitolódott, ezáltal tovább csökkentek a tagállamok lehetőségei a vidéki gazdaságok támogatására.
            
         
               (5)
            
            
               Annak érdekében, hogy minden lehetséges forrást a növekedésre és munkahelyteremtésre fordíthassanak, a tagállamok számára lehetővé kell tenni az Unió által társfinanszírozott programokhoz már hozzárendelt források felhasználását.
            
         
               (6)
            
            
               Célszerű ezért a tengelyek közötti áthelyezések rugalmasságát megnövelni.
            
         
               (7)
            
            
               Ezért a 807/2014/EU felhatalmazáson alapuló rendeletet ennek megfelelően módosítani kell,
            
         ELFOGADTA EZT A RENDELETET:
   1. cikk
   A 807/2014/EU felhatalmazáson alapuló rendelet 19. cikke a következő bekezdésekkel egészül ki:
   
      „A tengelyek közötti áthelyezések tekintetében az 1974/2006/EK rendelet 9. cikkének (2) és (4) bekezdésében meghatározott 3 %-os plafon 5 %-ra emelkedik.
      A programok változtatásainak közlésére az 1974/2006/EK rendelet 9. cikkének (3) bekezdésében előírt 2015. augusztus 31-i határidő 2015. szeptember 30-ig meghosszabbodik.
      A bejelentett programváltoztatási kérelmek értékelésére az 1974/2006/EK rendelet 9. cikkének (6) bekezdésében előírt, a Bizottság rendelkezésére álló négy hónapos időszak három hónapra rövidül.”
   
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. június 4-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 487. o.
   
   
      (2)  A Bizottság 2014. március 11-i 807/2014/EU felhatalmazáson alapuló rendelete az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1305/2013/EU európai parlamenti és tanácsi rendelet kiegészítéséről, valamint átmeneti rendelkezések bevezetéséről (HL L 227., 2014.7.31., 1. o.).
   
      (3)  A Bizottság 2006. december 15-i 1974/2006/EK rendelete az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1698/2005/EK tanácsi rendelet részletes alkalmazási szabályainak megállapításáról (HL L 368., 2006.12.23., 15. o.).
   
      (4)  A Tanács 1698/2005/EK rendelete (2005. szeptember 20.) az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról (HL L 277., 2005.10.21., 1. o.).